Pia Kjærsgaard (DF), 2025-05-15:
Tak for det.
Vores civilisation er fordærvet, og vores sprog, lød argumentet, må uundgåeligt dele skæbne med det samlede sammenbrud.
Derfor følger det, at enhver kamp mod sprogmisbrug er et sentimentalt, anakronistisk påhit ligesom at foretrække stearinlys frem for elektrisk lys eller hestevogn frem for flyvemaskiner.
Under dette skjuler sig den helt bevidste tro på, at sproget vokser organisk og ikke er et redskab, som vi selv former til egne formål.
Jeg kunne godt fortsætte, og jeg kan sige, at det her var et citat – jeg kunne simpelt hen ikke stå for det – fra George Orwell fra 1946.
Jeg lavede lige lidt om på det og sagde »danske« i stedet for »engelske«, men ellers er det et korrekt citat.
Det lyder måske lidt hårdt, men som sagt kunne jeg ikke nære mig for at bruge det i den her debat.
Så kan jeg måske fortsætte på en mere lys måde: »Vort modersmål er dejligt, det har så mild en klang.«
Det er dejligt at høre, og det synes vi JO egentlig alle sammen.
Dansk Folkeparti har i mange år, hvilket også har været fremhævet her, været fortalere for at styrke og bevare det danske sprog.
Så vi har virkelig gjort noget ved det.
Jeg kan ikke rigtig finde ud af, om vi er nået et skridt længere, eller om det egentlig bare ender i et eller andet, som det har gjort før.
Som jeg sagde, har der været nedsat nævn, OG der har været forslag.
Jeg skal ikke nævne noget specifikt, men vi ved, at i alt, alt for mange offentlige institutioner er navnet også på engelsk.
Jeg kan dog ikke lade være med at nævne et enkelt, som er helt tosset, og det er lærerseminariet i Lillebælt.
Det hedder nu UCL, og det står for University College Lillebælt.
Altså, det er jo helt latterligt – fuldstændig latterligt.
Og sådan er der så meget.
Sverige har en sproglov fra 2009, Island en sproglov fra 2011, og Norge en meget omfattende sproglov fra 2021.
Hvis vi beslutter os til at lave en beretning, og det synes jeg ville være en god idé, synes jeg, vi skal gøre noget mere ud af at se på, hvad vi egentlig gør videre, og drage nogle helt faste konklusioner på, hvordan det egentlig går.
Hvad gør man?
Hvordan virker det?
Så vil jeg godt sige, at det her jo egentlig ikke er et politisk spørgsmål
Det er et værdipolitisk spørgsmål, kan man så sige – en værdisag, som vi egentlig alle sammen burde stå sammen om.
Det gør vi måske også et eller andet sted.
Jeg synes, at Liberal Alliance skal tage med på de næste gruppemøder, at vi på et eller andet sted må mødes om alt det her.
Vi er jo udsat for et domænetab i allerhøjeste grad.
Så kan jeg heller ikke lade være med at nævne, at da ministeren fandt ud af, at der kom de her forslag, så tænkte ministeren: Ups, hvad skal jeg nu gøre?
Og hvad gør ministeren så?
Ministeren beskikker et nyt medlem til Dansk Sprognævns bestyrelse, og jeg tror ikke, den person, jeg nævner nu, vil være ked af at blive nævnt fra Folketingets talerstol, nemlig hr. Jarl Cordua.
Han bliver så beskikket til bestyrelsen, og så er der jo bare den detalje, at han egentlig ikke synes særlig godt om det.
Han føler faktisk ikke rigtig, at det kommer til at virke.
Man kunne jo i går se i en kronik i Berlingske, at hr. Jarl Cordua skrev, at han stort set ingen betydning har, overhovedet.
Det var han ret irriteret over, og det kan jeg sådan set godt forstå.
For politikerne har jo sagt om det her nævn, at det er en ren forskningsinstitution, og at der ikke skal være indblanding, overhovedet, fra politisk hold.
Det er måske noget af det, vi kan lave om.